Tiedot eduskunnassa vierailevista ihmisistä ovat lähtökohtaisesti julkisia, linjaa korkein hallinto-oikeus KHO.

Tietoja vierailijoista, heidän kutsujistaan ja vierailujen ajankohdista oli vaatinut Avoin ministeriö -yhdistyksen edustaja.

Salassa pidettäviä voivat KHO:n mukaan olla esimerkiksi tiedot ulkomaiden edustajien vierailuista eduskunnassa. Niiden julkistaminen saattaisi joissain tilanteissa vahingoittaa Suomen kansainvälisiä suhteita.

Tietoja vaatineen yhdistyksen mukaan kansalaisilla on oikeus saada tietoja esimerkiksi siitä, keitä yritysten tai järjestöjen edustajia eduskunnassa vierailee ja keiden kansanedustajien kanssa he keskustelevat.

KHO määräsi eduskunnan kansliatoimikunnan käsittelemään uudelleen päätöksensä siitä, mitä tietoja eduskunnan vierailijoista voidaan antaa.